เก็บตกการเงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ปล่อยกู้โรงไฟฟ้าร่วม 500 ล้าน
ธนาคารกสิกรไทยจับมือกับธนาคารกรุงศรีอยุธยา ปล่อยกู้เกือบ 5,000 ล้านบาท ให้ยักษ์ใหญ่โรงไฟฟ้าของโลกจากอังกฤษ สร้างโรงไฟฟ้าขนาด 110 เมกะวัตต์ ในประเทศไทยขายกระแสไฟฟ้าให้การไฟฟ้าฝ่ายผลิตแห่งประเทศไทย และโรงงานในเขตประกอบการอุตสาหกรรมสยามอีสเทิร์น อินดัสเตรียล พาร์ค (SEP) จ.ระยอง 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยร่วมกับธนาคารกรุงศรีอยุธยา ได้ให้การสนับสนุนเงินสินเชื่อแก่บริษัท ไทย เนชั่นแนล พาวเวอร์ ซึ่งเป็นบริษัทลูกของบริษัท อินเตอร์เนชั่นแนล พาวเวอร์ (International Power PLC.IPR) ผู้ผลิตไฟฟ้ารายใหญ่ที่สุดแห่งหนึ่งของโลกจากประเทศอังกฤษ วงเงิน 4,965 ล้านบาท มีระยะเวลาการกู้นาน 16 ปี โดยได้จัดโครงสร้างทางการเงินใหม่ให้เอื้อประโยชน์ต่อการขยายตัวในอนาคต มีต้นทุนทางการเงินและการป้องกันความเสี่ยงจากความผันผวนของปัจจัยต่างๆ ที่เหมาะสม
สำหรับสินเชื่อดังกล่าว บริษัท ไทย เนชั่นแนล พาวเวอร์ จะนำไปดำเนินโครงการก่อสร้างโรงไฟฟ้าเอกชนขนาดเล็ก (SPP) กำลังการผลิต 110 เมกะวัตต์ เพื่อจำหน่ายให้กับการไฟฟ้าฝ่ายผลิตแห่งประเทศไทย 80% โดยมีสัญญาซื้อขายไฟฟ้าระยะยาว 25 ปี ส่วนที่เหลืออีก 20% ขายให้แก่โรงงานอุตสาหกรรมในเขตประกอบการอุตสาหกรรมสยามอีสเทิร์น อินดัสเตรียล พาร์ค
โรงไฟฟ้าไทย เนชั่นแนล พาวเวอร์ มีมูลค่าการก่อสร้าง 5,000 ล้านบาท นับเป็นโรงไฟฟ้าแห่งแรกที่สามารถลงนามด้านการเงินได้สำเร็จในปีนี้ จากโรงไฟฟ้าที่ได้รับอนุมัติทั้งหมด 19 โรง ซึ่งนับเป็นโครงการที่มีความมั่นคงสูง เนื่องจากมีแหล่งรับซื้อไฟฟ้าที่แน่นอนทั้งจากการไฟฟ้าฝ่ายผลิตฯ และโรงงานในเขตประกอบการอุตสาหกรรมสยามอีสเทิร์น อินดัสเตรียล พาร์ค ที่ยังคงมีแนวโน้มในการใช้พลังงานไฟฟ้าที่เพิ่มขึ้นอย่างต่อเนื่อง
การที่บริษัท อินเตอร์เนชั่นแนล พาวเวอร์ จำกัด ผู้ผลิตไฟฟ้ารายใหญ่แห่งหนึ่งของโลกจากประเทศอังกฤษ โดยเป็นเจ้าของโรงไฟฟ้าทั้งหมด 45 โรง ใน 21 ประเทศทั่วโลก ด้วยกำลังผลิตรวมสุทธิ 20,648 เมกะวัตต์ เข้ามาตั้งกลุ่มบริษัท ไทย เนชั่นแนล พาวเวอร์ จำกัด เพื่อขยายลงทุนด้านพลังงานในประเทศไทยอย่างต่อเนื่อง หลังจากที่ได้เคยลงทุนสร้างโรงไฟฟ้าแห่งแรกไปและเริ่มประกอบการเชิงพาณิชย์ไปแล้วเมื่อปี 2543 ย่อมแสดงให้เห็นถึงความมั่นใจในภาวะเศรษฐกิจระยะยาวของไทย และมั่นใจในสถาบันการเงินของไทยในการเลือกให้เป็นผู้จัดสรรและสนับสนุนทางการเงินระยะยาวแก่โครงการโรงไฟฟ้าแห่งใหม่